b'\n_START_ARTICLE_\nIzvorul din satul Codreni\n_START_SECTION_\nDescriere\n_START_PARAGRAPH_\nIzvorul este amplasat \xc3\xaen lunca unui p\xc3\xa2r\xc3\xa2ia\xc8\x99, afluent al Nistrului. Este amenajat ca un bazin de ap\xc4\x83, cu pere\xc8\x9bii construi\xc8\x9bi din piatr\xc4\x83 \xc8\x99i beton. Este lipsit de un punct de colectare a apei pentru consum potabil. Era asigurat \xc3\xaen trecut cu o sta\xc8\x9bie de pompare a apei, care livra ap\xc4\x83 \xc3\xaen sat; acum aceasta este deteriorat\xc4\x83._NEWLINE_Este un izvor cu ap\xc4\x83 rece, oligomineral dup\xc4\x83 gradul de mineralizare \xc8\x99i descendent de strat din punct de vedere geologic. Dup\xc4\x83 compozi\xc8\x9bia chimic\xc4\x83, este un izvor cu ap\xc4\x83 hidrocarbonat-sulfatat\xc4\x83\xe2\x80\x93sodiu-magneziu-calcic\xc4\x83 (HCO\xe2\x82\x83 \xe2\x80\x93 SO\xe2\x82\x84; Na \xe2\x80\x93 Mg \xe2\x80\x93 Ca). Apa este potabil\xc4\x83, f\xc4\x83r\xc4\x83 miros, incolor\xc4\x83, neutr\xc4\x83 (pH 7,6) \xc8\x99i nepoluat\xc4\x83 cu nitra\xc8\x9bi (25\xc2\xa0mg/l, adic\xc4\x83 50% din concentra\xc8\x9bia maxim admis\xc4\x83).\n_START_SECTION_\nStatut de protec\xc8\x9bie\n_START_PARAGRAPH_\nIzvorul este un obiect hidrologic de valoare na\xc8\x9bional\xc4\x83, cu debit mare, de 30\xc2\xa0l/min. Este principala surs\xc4\x83 de ap\xc4\x83 pentru locuitorii unei mahalale din sat, fiind utilizat\xc4\x83 inclusiv la irigare. Izvorul \xc8\x99i lunca al\xc4\x83turat\xc4\x83 prezint\xc4\x83 o valoare recrea\xc8\x9bional\xc4\x83 par\xc8\x9bial\xc4\x83._NEWLINE_Din 1998, conform Legii nr. 1538 privind fondul ariior naturale protejate de stat, izvorul are statut de monument al naturii. \xc3\x8en anexele legii, se atest\xc4\x83 c\xc4\x83 acesta apar\xc8\x9binea \xc3\x8entreprinderii Agricole \xe2\x80\x9eRodina\xe2\x80\x9d. \xc3\x8entre timp, izvorul a trecut \xc3\xaen proprietatea Prim\xc4\x83riei comunei V\xc4\x83lcine\xc8\x9b, de care apar\xc8\x9bine satul._NEWLINE_\xc3\x8emprejurimile reprezint\xc4\x83 un teren deschis stepizat cu p\xc3\xa2lcuri de p\xc4\x83dure. Uneori se pot semnala p\xc4\x83\xc8\x99unatul \xc8\x99i ad\xc4\x83patul animalelor, depozitarea gunoiului menajer \xc8\x99i de grajd. Pentru ameliorarea situa\xc8\x9biei ecologice, este recomandat\xc4\x83 \xc3\xaenverzirea terenului adiacent (\xc3\xaen special \xc3\xaen aval de izvor) \xc8\x99i instalarea unui panou informativ. Este necesar\xc4\x83 efectuarea unor lucr\xc4\x83ri de repara\xc8\x9bie a rezervorului \xc8\x99i a pere\xc8\x9bilor s\xc4\x83i, dar \xc8\x99i repunerea \xc3\xaen func\xc8\x9biune a sta\xc8\x9biei de pompare. De asemenea, este indicat s\xc4\x83 fie amenajat canalul de scurgere a apei \xc8\x99i s\xc4\x83 fie montat un uluc.'